
Az új törvényi szabályozás hatásainak vizsgálata a dohánytermékek fogyasztására és disztribúciójára Magyarországon nemzetközi összehasonlításban

Rezümé
Manapság az új dohány-kereskedelemről szóló törvény és annak hatása kiemelten foglalkoztatja a magyar közvéleményt. Dolgozatunkban elsősorban a rövid távú hatásokra próbálunk rávilágítani, azokra, amelyek az elmúlt néhány hónapban befolyásolták a magyar fogyasztók életét. A hosszú távú hatásokat elsősorban néhány más tagország dohánytörvénye alapján vizsgáljuk. Néhány szomszédos országban sem idegen a magyar gyakorlathoz hasonló szabályozás, de elmondható, hogy a törvény ott már több éve érvényben van így az ott kialakult fogyasztói változások sokkal alaposabban vizsgálhatóak. A dolgozat folyamán primer kutatásunk segítségével vizsgáljuk a hazai dohánytermékek fogyasztásának változásait.

Dolgozatunkban eltekintünk, és figyelmen kívül hagyjuk a politikai nézeteket és véleményeket a törvényről, a kutatás kizárólag csak a hatásokra tér ki és a további esetleges változásokat vizsgálja. Kutatásunkban kitérünk a kiskereskedelmi hálózat felépítésére és működésére, rámutatunk előnyeire és hátrányaira is. A törvény hatására elmondhatjuk, hogy egy újfajta kiskereskedelmi egység jött létre, amit eddig Magyarországon nem találhattunk meg. A fogyasztók megérezték a hagyományos dohánytermékek drágulását, dolgozatunkban néhány lehetőséget keresünk a költségek minimalizálására a hagyományos cigaretta helyettesítésére. Az Európai Unióban ugyanúgy, mint hazánkban, az állam érdekelt a lakosság megfelelő egészségi állapotának fenntartásában és nagy hangsúlyt fektet a 18 év alattiak körében a dohányzás visszaszorítására. Az új törvény ezt kellő komolysággal kezeli és szigorúan szabályozza. Ezt a rendelkezést mi is előtérbe helyezzük és megvizsgáljuk milyen eredményt sikerült elérni az új dohánytörvénnyel.



